એવા હાહાકારનાં થોડાં ઉદાહરણોઃ ૨૦૧૫માં ચાર કિશોરોએ અઢી વર્ષની (ફરીથી વાંચો, અઢી વર્ષની) નાનકડી છોકરી પર સામૂહિક બળાત્કાર કર્યો હતો. નિર્ભયા બળાત્કાર કાંડ (૧૬-૧૨-૨૦૧૨)માં પણ એક કિશોર સંડોવાયેલો હતો (જે પછીથી સગીર હાવોને કારણે જ નિર્દોષ છૂટી ગયો હતો). ૧૨ વર્ષનો એક છોકરો ક્રિકેટ સટ્ટામાં હારી ગયો તો તેણે જીતેલા છોકરાનું (જેની ઉંમર પણ ૧૨ વર્ષની હતી) મર્ડર કરી નાખ્યું હતું. ૧૪ વર્ષના એક છોકરાએ ૧૦ વર્ષની છોકરીને મારી નાખી. કારણ ? બસ મારી નાખવાની ઇચ્છા થઇ હતી. બીજું કોઈ કારણ નહીં. ૧૧ વર્ષના એક છોકરાએ છોકરીને છરો ઘુસાડી દીધો. તેનું કારણ માત્ર એ જ હતું કે તેને કોઇને છરો મારવાની તીવ્ર ઇચ્છા થઇ ગઇ હતી.